text: Dronningebesøg: Der boede 35.000 flygtninge i Oksbøl
  04 juni 2016 kl. 08.30
  Lørdag besøger Dronningen flygtningekirkegården i Oksbøl. Under krigen boede der 35.000 flygtninge - nu bliver området lavet om til flygtningemuseum.
  Lørdag besøger Dronning Margrethe den tyske flygtningekirkegård i Oksbøl.
  Kirkegården er et minde om de mange tyskere, der under anden verdenskrig flygtede fra især Østpreussen, hvor den sovjetiske Røde Hær rykkede frem.
  Mens mændende var ved fronten flygtede kvinder og børn, og mange endte deres dage i flygtningelejren ved Oksbøl.
  Lejren var imellem 1945 og 1949 hjemsted for op til 36.000 tyske flygtninge - de fleste kvinder og børn. Der var skoler og lejren fungerede som en stor dansk provinsby - bortset fra, at lejren var omkranset med pigtråd, og beboerne måtte ikke omgås de lokale danskere i området.
  Lejrens døde endte på den kirkegård som Dronning Margrethe besøger lørdag formiddag.
  Den sidste tyske flygtning rejste hjem i 1949, og i de følgende år blev lejren pillet fra hinanden, så der i dag kun er den gamle hospitalsbygning tilbage.
   
  Den bygning tilhører nu Varde Museum, der vil opføre et internationalt flygtningemuseum på stedet.
  Ifølge planen skal museet tegnes af Bjarke Ingels group, der også har tagnet Tirpitz museet i Blåvand, og Varde Museum søger stadig penge til at financiere det ambitiøse projekt.
  